Jānis Apinis

Jānis Apinis ( — ) bija Latvijas Neatkarības kara dalībnieks, Latvijas armijas ģenerālis (1922), Lāčplēša Kara ordeņa kavalieris.

 Dzīvesgājums 
Dzimis Cēsu apriņķa Drabešu pagasta (tagad Cēsu novads) "Bļodniekos". 1883. gadā iestājās Baltijas skolotāju seminārā, kuru pabeidza 1888. gadā. Pēc tam brīvprātīgi iestājās Krievijas Impērijas armijā, kur dienēja 97. Vidzemes kājnieku pulkā, kurš bija dislocēts Daugavpilī. 1889. gadā iestājies Viļņas junkurskolā, kuru pabeidza 1891. gadā, iegūstot podpraporščika pakāpi. Pēc tam dienēja 116. Malojaroslavecas kājnieku pulkā, kurš bija dislocēts Rīgā. 1894. gadā paaugstināts par podporučiku. No 1897. gada 178. Cēsu kājnieku pulkā, kurš bija dislocēts Liepājā. Tur sešus gadus komandēja pulka mācību komandu. 1899. gadā paaugstināts par poručiku, bet 1903. gadā par štābskapitānu. 1908. gadā uz paša vēlēšanos pārcelts uz 113. Staraja Rusas kājnieku pulkā, jo nevēlējās doties uz Penzu, kur tika pārdislocēts iepriekšējais pulks. Tajā pašā gadā paaugstināts par kapitānu.

1914. gadā iecelts par bataljona komandieri (no jūlija apakšpulkvedis). Kopā ar Sataraja Rusas pulku piedalījies pirmajās Pirmā pasaules kara cīņās 1914. gadā Augustovā. 1916. gada maijā paaugstināts par pulkvedi. No 1917. gada sākuma bija pulka komandiera palīgs (vietnieks). 1917. gada jūnijā kļuva par 217. Kovorovas kājnieku pulka komandieri. Augustā tika kontuzēts. Pēc izveseļošanās tika ieskaitīts Minskas kara apgabala štāba rezervē. Par kara laikā izrādīto drosmi apbalvots ar vairākiem ordeņiem. 1918. gada janvārī atvaļinājies no dienesta. Pēc tam apmetās Kazaņā, kur darbojās latviešu bēgļu komitejā. Oktobrī atgriezies dzimtenē, kur apmetās pie vecākiem Bļodniekos.

1918. gada decembrī iestājās Latvijas Pagaidu valdības bruņotajos spēkos. Dienestā ieskaitīts pulkveža dienesta pakāpē. No 1918. gada 19. novembra līdz nākamā gada 2. janvārim bija Vidzemes kara apgabala apsardzības priekšnieks. 10. decembrī kopā ar vairākiem virsniekiem un studentiem izbrauca uz Cēsīm, lai organizētu brīvprātīgos cīņai pret lieliniekiem. Lieliniekiem ielencot Cēsis kopā ar brīvprātīgo rotu atkāpās uz Rīgu. Vācu vadība uzdeva viņam organizēt Rīgas aizstāvību. Līdzīga pavēle tika nodota arī pulkvedim Oskaram Kalpakam, lai nerastos pārpratumi, Apinis nodeva viņam pilnvaras. Uzbrūkot lielinieku spēkiem nākamajā dienā pēc Pagaidu valdības izbraukšanas no Rīgas, devās uz Jelgavu, bet vēlāk jau uz Liepāju. Pēc viņa Vidzemes kara apgabala štāba likvidēšanas no Apsardzības ministra Jāņa Zālīša saņēma uzdevumu doties uz Rudbāržiem, lai stātos pulkveža Oskara Kalpaka rīcība. Ieradies tur viņš uzzināja, ka Kalpaks ir kritis. Kalpaka vietā nākušais pulkvedis Jānis Balodis uzdeva viņam veikt visu aizmugures spēku inspekciju. No marta sākuma Apinis pārzināja rezerves rotas formēšanu Latviešu atsevišķajam bataljonam, kā arī Kurzemes rezerves spēku pārzināšanu. Pēc tam, kad bija vērsies pie galvenā štāba priekšnieka Augusta Misiņa, lai viņam tiktu dota iespēja iesaistīties aktīvajā karadarbībā, no 28. marta, tika iecelts par 4. atsevišķā bataljona komandieri. Pēc Aprīļa puča 28. aprīlī, pēc Rīdigera fon der Golca pavēles, tika apcietināts, tomēr 15. maijā pēc vācu karatiesas lēmuma attaisnots. Jūnijā viņam tika uzdota Instruktora bataljona formēšana. 1919. gada septembrī tika iecelts par Instruktoru bataljona komandieri, bet 12. oktobrī par 6. Rīgas kājnieku pulka komandieri. Šo pulku viņš vadīja visās cīņās pret bermontiešiem no Pārdaugavas atbrīvošanas operācijas līdz Latvijas-Vācijas robežai, pēc tam piedalījās Latgales atbrīvošanas kaujās pret lieliniekiem.

No 1920. gada 1. augusta bija 2. Vidzemes kājnieku divīzijas komandieris. 1920. gada 13. augustā bija starp pirmajiem, kuri tika apbalvoti ar Lāčplēša Kara ordeni. Viņa III šķiras ordenis bija ar numuru septiņi. Reizē Apinis tika iecelts par Lāčplēša Kara ordeņa domes biedru.Latvijas Kareivis Kad Lāčplēša ordenis pirmo reizi greznoja mūsu varoņus (11.11.28.) 1922. gadā tika paaugstināts ģenerāļa dienesta pakāpē. 1924. gada februārī tika pārcelts dienestā uz Kara padomi. Pēdējos divus savas dzīves gadus vairākkārt slimoja, bet 1925. gada 17. jūlijā pārtrauca savu atvaļinājumu un devās uz Sarkankalna slimnīcu. 1925. gada 25. jūlijā ap pulksten diviem naktī, 58 gadu vecumā, Jānis Apinis aizgāja aizsaulē Rīgas Sarkankalna psihiatriskajā slimnīcā.Latvijas Kareivis "Ģenerāļa Apiņa izvadīšana" (26.07.25.) Zemes klēpī guldīts Cēsu pareizticīgo kapsētā.Latvijas Kareivis "Ģenerāļa Apiņa apbedīšana" (27.07.25.)

 Apbalvojumi 
 Sv. Vladimira ordenis, IV šķira (ar šķēpiem),
 Sv. Staņislava ordenis, II, III šķira (abi ar šķēpiem),
 Sv. Annas ordenis, II, III šķira (abi ar šķēpiem),
 Lāčplēša Kara ordenis (III šķira) par nopelniem kaujās ar Bermonta armiju 1919. gada novembrī Rīgā, pie Torņakalna. 

 Atsauces 

 Literatūra 
 Latvijas armijas augstākie virsnieki (1918-1940):biogrāfiska vārdnīca (sast. Ēriks Jēkabsons, Valters Ščerbinskis); Latvijas Valsts vēstures arhīvs. 

 Ārējās saites 

 Jāņa Apiņa L.k.o.k. biogrāfija
 Latvijas Kareivis "Ģenerāļa Apiņa nāve" (26.07.25.)

Kategorija:Cēsu novadā dzimušie
Kategorija:Viļņas karaskolas absolventi
Kategorija:Pirmā pasaules kara dalībnieki
Kategorija:Latvijas ģenerāļi
Kategorija:Lāčplēša Kara ordeņa kavalieri
Kategorija:Vladimira ordeņa kavalieri
Kategorija:Staņislava ordeņa kavalieri
Kategorija:Annas ordeņa kavalieri